Дыстанцыйнае навучанне заваёўвае ў свеце ўсё большую папулярнасць. У нашай краіне аднымі з першых гэтую форму пачалі выкарыстоўваць у Беларускім дзяржаўным універсітэце інфарматыкі і радыёэлектронікі. Аб вопыце арганізацыі дыстанцыйнай формы атрымання адукацыі расказаў дэкан факультэта бесперапыннага і дыстанцыйнага навучання, кандыдат тэхнічных навук, дацэнт Васіль Міхайлавіч Бандарык. Па яго словах, ва ўніверсітэце ў 2002 годзе быў створаны цэнтр дыстанцыйнага навучання, і першы набор студэнтаў па новай форме навучання склаў 65 чалавек. Спачатку традыцыйнага размеркавання студэнтаў па курсах, г.зн па гадах вучобы, для ДН не існавала, а меўся толькі пералік дысцыплін і аб’ём ведаў па кожнай з іх, які неабходна было засвоіць. Кожны студэнт мог выбраць для адначасовага навучання да пяці дысцыплін, а пасля паспяховага іх засваення перайсці да наступнага прадметнага блока. На вывучэнне кожнага блока адводзілася да двух гадоў. Са з’яўленнем ў 2009 годзе факультэта бесперапыннай і дыстанцыйнай адукацыі вучэбны працэс быў арганізаваны з прывязкай да курсаў у адпаведнасці з вучэбнымі планамі спецыяльнасцей, з агульным тэрмінам навучання да 6 гадоў. Толькі ў 2014 годзе амаль 100 выпускнікоў атрымалі дыпломы дзяржаўнага ўзору. З 2013 года ў сувязі з пераходам на новыя адукацыйныя стандарты тэрмін навучання па дыстанцыйным навучанні складае 5 гадоў, але ён можа быць скарочаны да 4 гадоў пры складанні індывідуальнага графіка навучання. У 2014 годзе БДУІР вядзе падрыхтоўку па дыстанцыйнай форме па 11 спецыяльнасцях эканамічнага і ІТ-профіляў. Сёлета па дзвюх спецыяльнасцях ІТ-профілю пачата падрыхтоўка на англійскай мове. З 2015 года плануецца адкрыццё набору выпускнікоў каледжаў па інтэграваных планах са скарачэннем тэрміну навучання да 3,5—4 гадоў.